КъБр-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек Республикэм и махуэм теухуа и хъуэхъу
Къэбэрдей-Балъкъэрым и цIыхухэу пщIэ зыхуэсщIхэ!
Республикэм и махуэмкIэ си гуапэу сынывохъуэхъу!
А гуфIэгъуэ махуэр и дамыгъэщ Къэбэрдей-Балъкъэр Республикэм и къэралыгъуэр зэтегъэувэным икIи зегъэужьыным хуэгъэза тхыдэ гъуэгуанэм, лъэпкъ куэду зэхэт ди цIыхубэм зэщIыгъуу къагъэщIам, блэкIа щIэблэхэм я хабзэхэр, абыхэм я щIыхьыр иджыпсту псэухэм зэрахъумэм, ахэр зэкъуэту икIи я плъапIэр зыуэ гъащIэ тэмэмым зэрыхуэкIуэм. Апхуэдэу абы къыхощ республикэм исхэр мамыру, зэгурыIуэу, зэкъуэту зэрызэдэпсэур икIи щалъхуа щIыналъэм и фIыгъуэм зэрытелажьэр, Урысей Федерацэм и Конституцэмрэ Къэбэрдей-Балъкъэр Республикэм и Конституцэмрэ щыщIэгъэбыда хабзэхэр, цIыхум и хуитыныгъэмрэ щхьэхуитыныгъэмрэ псом нэхърэ зэрынэхъыщхьэр. Абы зэкъуегъэувэ Къэбэрдей-Балъкъэрым и нобэмрэ пщэдеймкIэ, ди дежкIэ лъапIэу щыт сыт хуэдэ адрей IуэхухэмкIэ жэуап зэрахьыр зыхэзыщIэ псори.
БлэкIа илъэсипщIхэм къадэкIуащ политикэ ухуэныгъэм, экономикэм, щэнхабзэм я IэнатIэхэм республикэм къыщихьа ехъулIэныгъэ куэд. Ди лъахэгъухэм ящыщу куэдым Къэбэрдей-Балъкъэрым и щIыхьыр республикэм и щIыбкIэ щагъэIуащ. Дэ диIэщ дызэрыгушхуэн Iуэхухэри, дызэрыгушхуэн цIыхухэри, диIэщ дызыдэплъеин, адэкIэ дызыхущIэкъун.
Иджыпсту республикэм зэпымыууэ зиужьын папщIэ IэмалыфIхэр иIэщ. Ауэ хэкIыпIэ нэхъыщхьэр икIи фIыгъэу нэхъ ин дыдэр ди цIыхухэрщ.
Къэбэрдей-Балъкъэрым и Къэралыгъуэм и махуэр апхуэдэу псори фIыкIэ дызыщыгугъ республикэм, зэтедгъэувэу ди сабийхэм къахуэдгъэнэну дызыхуей Къэбэрдей-Балъкъэрым и махуэщ. Ар цIыхухэм я псэукIэр егъэфIэкIуэным хуэгъэза, зэфIэкIышхуэ зыбгъэдэлъ икIи ди цIыхухэм ящыщ дэтхэнэ зыми берычэтрэ гъащIэ тэмэмрэ къахузэзыгъэпэщ экономикэ зиIэ, узыншагъэр хъумэнымрэ егъэджэныгъэмрэ иджырей зэманым къезэгъыу щызэтеува, цIыхур тэмэму щыпсэунымкIэ икIи щхьэхуиту зыщиужьынымкIэ зыхуеину Iэмал псори здэщыIэ, ди щIылъэм и къулеягъэ нэхъыщхьэхэм я къабзагъэмрэ дахагъэмрэ щыбагъуэ, ди лъэпкъ щэнхабзэм зыщиужь республикэщ.
Мы махуэшхуэр гъэлъэпIэным хиубыдэу дэ къэтлъытэн хуейщ зи лэжьыгъэкIэ, акъылкIэ, егугъуныгъэкIэ ди республикэр зыгъэбыда, абы зегъэужьыным куэд хэзыщIыхьа щIэблэ псоми я щIыхьыр.
Ди къарум и хэкIыпIэр зэкъуэтыныгъэрщ. Дэ къыдгуроIуэ къытпэщыт къалэнхэм я гугъуагъымрэ инагъымрэ.
Зэманыр гугъуехьхэмкIэ гъэнщIами, иджырей зызыужь Къэбэрдей-Балъкъэрыр зэтедгъэувэн папщIэ тхурикъун къару, IэкIуэлъакIуагъэ, егугъуныгъэ зэрыдиIэм шэч къытесхьэркъым.
Си гуапэу сынывохъуэхъу мамырыгъэ, фIыгъуэ, насып, ефIэкIуэныгъэ фиIэну.
МахуэшхуэмкIэ! Республикэм и махуэмкIэ!
